Три минути: Данъкоплатците поемат футбола в кризата. И един банкет в Ухан
От 14 до 20 януари в Ухан са проведени две срещи на Китайската комунистическа партия, местните власти организират банкет за 40 000 семейства
- Трансплантации
- Волен Сидеров
- И една песен
Премиерът Бойко Борисов отново заговори за готовност за по-масово тестване за коронавирус. В момента България разполага с 60 хиляди теста. Борисов коментира, че не се предвижда удължаване на извънредното положение, което е до 13 май.
За последното денонощие новите случаи отново са по-малко в сравнение с ден по-рано, а общият брой на заразени с COVID-19 достигна 1437. Тук може да следите развитието на ситуацията в България в дати и факти.
В резултат от тези данни има облекчаване на някои мерки. Карантините в столичните квартали “Факултета” и “Филиповци”, както и в старозагорското село Паничерево, падат.
“Страхотна новина! Изравниха децата с кучетата”. Така реагират пред Теодора Бързакова някои от хората, които тя срещна в Южния парк в София. Този репортаж разказва за това какъв е животът в парковете след отпускането на мерките.
Стотици българи очакват да бъдат трансплантирани, но България напълно е спряла този вид операции заради коронавируса. Полина Паунова провери защо в някои от най-засегнатите държави - като Италия и Испания, трансплантациите продължават, а българските пациенти са лишени от това право.
“Ние имахме невероятен късмет с това, че вече бяха наложени карантинни мерки за учениците и в здравните заведения заради грип-Б”, коментира началникът на Националния оперативен щаб ген. Венцислав Мутафчийски пред “Дойче веле”. Той казва и друго: “Вече получавам заплахи, включително за живота ми. Такива идват с имейли, есемеси или по вайбър”.
България се включи в общо заявление на девет държави, в което се призовава за значителна финансова помощ от страна на Европейския съюз за възстановяването на туристическата индустрия след епидемията от коронавирус. Сред обсъжданите идеи е и за т.нар. “COVID-19 паспорти”.
Пари за футболисти, свобода за политици
Помните ли изказването на финансовия министър Владислав Горанов, че държавната помощ за запазване на заетост не е предвидена за футболни клубове като “Лудогорец”? Във вторник Националният осигурителен институт е превел над 100 хиляди лева на клуба на Кирил Домусчиев.
“Авиацията няма да е такава, каквато беше до февруари”, казва Димитър Ставрев. Той е редактор в списание “Криле” и в момента работи от вкъщи. Ивайло Везенков ви среща с него - препоръчвам ви този разказ за бъдещето на авиацията.
Софийският районен съд отмени гаранцията от 50 хиляди лева на лидера на “Атака” Волен Сидеров. Той е обвинен за това, че е призовал хората масово да излязат от домовете си на Великден, вместо да се съобразят с ограничителните мерки. Според съдията, Сидеров просто се е възползвал от конституционно гарантираното му „право на мнение и религиозно убеждение“.
Заразените от COVID-19 по света вече са над 3 милиона и 100 хиляди, както показва интерактивната ни карта в реално време.
Русия се очертава като нов център на пандемията, а Германия съобщи за увеличаване на броя на заразените, седмица след облекчаване на ограниченията за движение.
На фона на всичко това, е още по-важно да разберем как започна всичко. Елица Симеонова разказва за дните между 14 и 20 януари в Ухан, когато китайските власти вече са знаели за проблема, но продължават с масовите прояви още седмица. Ще прочетете и за един банкет за 40 хиляди семейства в началото на пандемията.
“Вече не ми казват колко добре изглеждам за възрастта си”, казва той. В събота навърши 80 години, но продължава да работи, макар да признава, че паметта му вече не е същата. Ал Пачино е Човек на деня на Свободна Европа.
А сега си отделете още 2 минути, сложете слушалките и гледайте това видео. Ивайло Везенков тръгна по следите на песента, която Бойко Борисов си припява в джипа, както видяхме във Фейсбук преди дни. Хубав ден.